-----------------------------------------------------------------------
  1. ปัจจัยเสี่ยง

  -----------------------------------------------------------------------

บริษัทฯ เล็งเห็นความสำคัญ ต่อการบริหารและจัดการความเสี่ยงขององค์กรอย่างเป็นระบบ
โดยมีคณะกรรมการบริหารความเสี่ยง ทำหน้าที่ประเมินความเสี่ยงที่อาจเกิดขึ้น
เพื่อกำหนดกลยุทธ์ให้สอดคล้องกับวัตถุประสงค์และเป้าหมายของบริษัทฯ อย่างไรก็ตาม แม้ว่าบริษัทฯ
ได้ให้ความสำคัญในการบริหารความเสี่ยง บริษัทฯและบริษัทย่อย ยังคงมีปัจจัยเสี่ยงในรอบปี 2551
สรุปได้ดังนี้

1.  ความเสี่ยงในการประกอบธุรกิจหม้อแปลงไฟฟ้าระบบจำหน่าย

  1.1 ความเสี่ยงในการพึ่งพาลูกค้าหม้อแปลงไฟฟ้าระบบจำหน่ายเฉพาะราย

รายได้ของบริษัทฯส่วนใหญ่มาจากการขายหม้อแปลงไฟฟ้าระบบจำหน่าย ในปี 2549 2550 และ
2551 บริษัทฯ มีรายได้จากการขายหม้อแปลงไฟฟ้าระบบจำหน่ายให้แก่ การไฟฟ้าส่วนภูมิภาค
และการไฟฟ้านครหลวงเป็นจำนวนเงินรวม 454 ล้านบาท 300.01 ล้านบาท และ 439.16
ล้านบาท หรือคิดเป็นร้อยละ 27.60 ร้อยละ 20.27 และ ร้อยละ 26.40 ตามลำดับ
ของรายได้จากการขายและบริการของบริษัทฯ ซึ่งหากบริษัทฯต้องสูญเสียงานของรัฐวิสาหกิจทั้ง 2
แห่งก็อาจจะส่งผลกระทบต่อรายได้ของบริษัทฯ
อย่างไรก็ตามบริษัทฯมีโอกาสในการสูญเสียลูกค้ากลุ่มดังกล่าวน้อยมาก
เนื่องจากบริษัทฯได้มีการปรับปรุงคุณภาพของหม้อแปลงไฟฟ้าระบบจำหน่ายให้เป็นที่ยอมรับมาโดยตลอด
รวมทั้งการที่บริษัทฯมีประสบการณ์และผลงานกับราชการและรัฐวิสาหกิจมาตั้งแต่ปี 2529
ทำให้บริษัทฯมีความได้เปรียบในการแข่งขัน

1.2 ความเสี่ยงจากความผันผวนของราคาวัตถุดิบในการผลิตหม้อแปลงไฟฟ้าระบบจำหน่าย

ในปี 2551 บริษัทฯมีรายได้หลักจากการขายหม้อแปลงไฟฟ้าระบบจำหน่าย
ซึ่งการผลิตหม้อแปลงไฟฟ้าระบบจำหน่ายต้องใช้วัตถุดิบทั้งจากในประเทศ และต่างประเทศ เช่น
เหล็กซิลิคอน(Silicon Steel) ลวดทองแดง ทองแดงแผ่น เป็นต้น
โดยต้นทุนวัตถุดิบคิดเป็นประมาณร้อยละ 80 ของต้นทุนการผลิตหม้อแปลงไฟฟ้าระบบจำหน่ายทั้งหมด
ดังนั้นบริษัทฯ อาจได้รับผลกระทบจากความผันผวนของราคาวัตถุดิบในตลาดโลก
โดยเฉพาะความผันผวนของราคาเหล็กซิลิคอน (Silicon Steel) ลวดทองแดง และทองแดงแผ่น
ทั้งนี้ราคาเหล็กซิลิคอนที่บริษัทฯจัดซื้อเฉลี่ยทุกประเภทในปี 2551 ได้ปรับตัวสูงขึ้นกว่าร้อยละ 8
เมื่อเปรียบเทียบกับราคาที่จัดซื้อเฉลี่ยในปี 2550
แต่ราคาเฉลี่ยลวดทองแดงและทองแดงแผ่นที่บริษัทฯ จัดซื้อในปี 2551 ได้ปรับตัวลดลงร้อยละ 1
เมื่อเปรียบเทียบกับราคาที่จัดซื้อเฉลี่ยในปี 2550
อย่างไรก็ตามการที่บริษัทฯมีประสบการณ์ในการผลิตหม้อแปลงไฟฟ้าระบบจำหน่ายกว่า 25 ปี
ทำให้บริษัทฯเข้าใจวัฏจักรราคาวัตถุดิบ
และบริษัทฯได้มีการวางแผนการจัดหาวัตถุดิบและมีการสำรองวัตถุดิบเพื่อใช้ในการผลิตได้ประมาณ 3
เดือน นอกจากนั้นราคาวัตถุดิบที่เพิ่มขึ้นมิได้มีผลกระทบเฉพาะบริษัทฯ เท่านั้น
แต่มีผลกระทบกับผู้ผลิตหม้อแปลงไฟฟ้าทุกราย

1.3 ความเสี่ยงจากคุณภาพวัตถุดิบในการผลิตหม้อแปลงไฟฟ้าระบบจำหน่าย

หม้อแปลงไฟฟ้าเป็นอุปกรณ์สำคัญในระบบส่งกำลังไฟฟ้า
หากเกิดการชำรุดเสียหายจะส่งผลกระทบต่อผู้ใช้ไฟฟ้าทั้งโรงงานอุตสาหกรรมและบ้านพักอาศัยเป็นอย่างมาก
ดังนั้น หม้อแปลงไฟฟ้าจะต้องผลิตให้มีคุณภาพสูง จึงจำเป็นต้องมีการคัดเลือกวัตถุดิบที่ใช้ในการผลิต
ได้แก่ เหล็กซิลิคอน, ลวดทองแดง, ทองแดงแผ่น, กระดาษฉนวน, น้ำมันหม้อแปลง,
ตัวถังหม้อแปลงไฟฟ้า อย่างมีคุณภาพตามมาตรฐาน
เพื่อป้องกันความเสี่ยงจากปัญหาวัตถุดิบไมได้มาตรฐาน บริษัทฯ
ได้จัดทำขั้นตอนการทำงานตามมาตรฐาน ISO 9001 ประกอบด้วยขั้นตอนการออกแบบ,
กำหนดคุณสมบัติของวัตถุดิบที่ใช้ในการผลิตหม้อแปลง โดยมีการตรวจสอบ ทดสอบ
คัดเลือกผู้ส่งมอบที่มีคุณสมบัติตามที่ต้องการ มีการตรวจรับวัตถุดิบ เพื่อให้มั่นใจได้ว่าวัตถุดิบที่บริษัทฯ
สั่งเข้ามาใช้ในการผลิตเป็นไปตามคุณสมบัติที่กำหนด มีคุณภาพตามมาตรฐาน

1.4 ความเสี่ยงจากการพึ่งพาบุคลากรที่มีความชำนาญในการผลิตหม้อแปลงไฟฟ้าระบบจำหน่าย

ในปี 2551 รายได้จากการขายและบริการของบริษัทฯร้อยละ 91
มาจากการขายหม้อแปลงไฟฟ้าระบบจำหน่าย ซึ่งเป็นสินค้าที่ต้องอาศัยบุคลากรที่มีประสบการณ์
ความรู้ความชำนาญ
เพื่อผลิตและพัฒนาคุณภาพของหม้อแปลงไฟฟ้าระบบจำหน่ายให้มีคุณภาพและเป็นที่ยอมรับ
ซึ่งคุณภาพของหม้อแปลงไฟฟ้าระบบจำหน่ายจะเป็นปัจจัยสำคัญต่อความสามารถในการแข่งขันของบริษัทฯ
ดังนั้นการพึ่งพาบุคลากรที่มีความรู้
ความชำนาญเฉพาะทางจึงมีความสำคัญต่อการผลิตหม้อแปลงไฟฟ้าระบบจำหน่าย
ซึ่งการสูญเสียบุคลากรที่มีความรู้ความชำนาญอาจจะส่งผลกระทบต่อการดำเนินงานของบริษัทฯ ได้
แต่เนื่องจากบริษัทมีระบบการดำเนินงานที่ดี เป็นไปตามมาตรฐานการดำเนินงาน ISO 9001:2000
ซึ่งตามมาตรฐาน ISO จะมีการกำหนดวิธีปฏิบัติงาน การฝึกอบรม และขั้นตอนในการปฏิบัติงาน
ซึ่งในกรณีที่รับพนักงานใหม่จะช่วยให้พนักงานใหม่สามารถทำความเข้าใจขั้นตอนการทำงาน
ซึ่งจะทำให้พนักงานสามารถปฏิบัติงานจริงได้อย่างรวดเร็ว รวมทั้งบริษัทฯ
ยังมีการให้ผลประโยชน์และมีมาตรการจูงใจแก่พนักงานต่างๆ เช่น กองทุนสำรองเลี้ยงชีพ
เงินรางวัลประจำปี รางวัลตอบแทนพิเศษสำหรับพนักงานที่ร่วมงานกับบริษัทฯ มานาน
ซึ่งมาตรการเหล่านี้มีส่วนช่วยในการลดการสูญเสียบุคลากร

2. ความเสี่ยงในการประกอบธุรกิจแผงเซลล์แสงอาทิตย์ (Solar Module)

2.1 ความเสี่ยงจากการขาดแคลนวัตถุดิบหลักและการเปลี่ยนแปลงของราคาวัตถุดิบ

ในการดำเนินธุรกิจของบริษัทฯ โครงสร้างทางต้นทุนร้อยละ 80 มากจากต้นทุนวัตถุดิบ
โดยเฉพาะอย่างยิ่งประมาณร้อยละ 60-70 ของต้นทุนการผลิตจะมาจากต้นทุนซิลิคอนเวเฟอร์
ที่ต้องนำเข้าจากต่างประเทศ และนอกจากนี้
ราคาของวัตถุดิบหลักยังมีความผันผวนเนื่องมาจากมีปริมาณความต้องการที่ค่อนข้างสูงแต่มีผู้ผลิตที่มีจำนวนน้อยราย

ในช่วงที่ผ่านมาอุตสาหกรรมการผลิตซิลิคอนต้องผลิตเพื่อใช้ในอุตสาหกรรมเซมิคอนดัคเตอร์ส่วนหนึ่ง
ซึ่งต้องการซิลิคอนที่มีความบริสุทธิ์มาก และอีกส่วนหนึ่งก็เพื่อใช้ในอุตสาหกรรมเซลล์แสงอาทิตย์
อย่างไรก็ตามในปัจจุบัน จำนวนผู้ผลิตซิลิคอนได้เพิ่มขึ้นเป็นจำนวนมาก โดยเฉพาะใน เอเชีย
รัสเซีย และสหรัฐอเมริกา จึงทำให้อัตราการผลิตซิลิคอนมีอัตราที่สูงกว่าอัตราความต้องการ
โดยเฉพาะในปี 2553 เป็นต้นไป
ดังนั้นความไม่เพียงพอของซิลิคอนซึ่งเป็นวัตถุดิบหลักในการผลิตซิลิคอนเวเฟอร์ จึงมีแนวโน้มที่ดีขึ้น
ซึ่งทางบริษัทฯ ได้ติดต่อและสร้างความสัมพันธ์อันดีกับผู้ผลิตหลายรายในแต่ละประเทศดังกล่าว
และสำหรับการที่ซิลิคอนเวเฟอร์มีราคาที่เปลี่ยนแปลงง่ายนั้น บริษัทฯ
ได้มีการจัดการโดยมีการจัดซื้อทั้งแบบระยะสั้น ระยะกลาง และระยะยาว
จึงมั่นใจได้แม้ราคาวัตถุดิบจะปรับราคาขึ้นลงอย่าไร บริษัทฯ
จะมีวัตถุดิบเพื่อใช้ในการผลิตในราคาที่เหมาะสม และมีปริมาณเพียงพอต่อความต้องการ

2.2 ความเสี่ยงจากข้อบกพร่องของวัตถุดิบที่ไม่มีคุณภาพและความเสียหายจากกระบวนการผลิต

อย่างที่กล่าวไว้แล้วว่าวัตถุดิบหลักที่ใช้ในการผลิตโซล่าร์เซลล์นั้น ประมาณร้อยละ 60-70% เป็น
ซิลิคอนเวเฟอร์
ดังนั้นหมกวัตถุดิบหลักดังกล่าวไม่มีคุณภาพจะส่งผลต่อการผลิตและการส่งมอบเป็นอย่างมาก
โดยเฉพาะการส่งมอบให้ลูกค้าที่มีคำสั่งซื้อในปริมาณมาก

ดังนั้น เพื่อให้มีความมั่นใจว่าวัตถุดิบที่ได้มามีคุณภาพอย่างสม่ำเสมอ บริษัทฯ
จะมีการสั่งซื้อวัตถุดิบจากแหล่งผลิตโดยตรงซึ่งมีความน่าเชื่อถือและมีการซื้อมาเพื่อตรวจและทดสอบหาประสิทธิภาพก่อน
เมื่อแน่ใจว่าผู้ผลิตแต่ละรายสามารถส่งมอบวัตถุดิบที่มีคุณภาพสม่ำเสมอให้แล้ว
จึงจะมีการสั่งซื้อในระยะยาว
และในการสั่งซื้อแต่ละครั้งหน่วยงานตรวจรับจะสุ่มตรวจและทดสอบคุณภาพของวัตถุดิบที่มาทุกครั้งตามแผนการสั่มที่กำหนดไว้อย่างเคร่งครัด

สำหรับกระบวนการผลิตแผ่นโซล่าร์เซลล์ของบริษัทฯ นั้น
เนื่องจากเป็นเทคโนโลยีใหม่ล่าสุดมีการผลิตด้วยเครื่องจักรที่ทันสมัยควบคุมด้วยคอมพิวเตอร์ทุกขั้นตอนเป็นการผลิตแบบต่อเนื่อง
หากเครื่องจักรที่ใช้ในการผลิต
ผลิตสินค้าออกมาแล้วคุณภาพของสินค้าที่ได้จากกระบวนการผลิตมีความเบี่ยนแบนไม่เป็นไปตามข้อกำหนดจะส่งผลเป็นอย่างมากต่อลูกค้า
บริษัทฯ
ได้มีการควบคุมโดยจะมีผู้เชื่ยวชาญประจำเครื่องจักรแต่ละเครื่องซึ่งฝ่านการอบรมเฉพาะเครื่องคอยดูแล
หรกพบแนวโน้มของปัญหาหรือโอกาสที่จะเกิดปัญหา
หรือหากมีสิ่งผิดปกติเกิดขึ้นจะมีการรายงานเพื่อดำเนินการป้องกันแก้ไขทันท่วงที
โดยเจ้าหน้าที่ผู้เชื่ยวชาญประจำเครื่องจักรแต่ละเครื่อง
และจะมีการประสานงานกับผู้ผลิตเครื่องจักรตลอดเวลา
ทั้งยังมีการเชื่อมต่อข้อมูลการทำงานของเครื่องจักรทางอินเทอร์เนต
ไปยังบริษัทผู้ผลิตเครื่องจักรเพื่อเฝ้าระวังดูสภาพการทำงานของเครื่อง
จึงทำให้มั่นใจได้ว่ากระบวนการผลิตของบริษัทฯ จะอยู่ภายใต้สภาวะควบคุมตลอดเวลา

2.3 ความเสี่ยงในการพึ่งพาลูกค้าเฉพาะราย

ตามที่รัฐบาลเยอรมันมีนโยบายสนับสนุนการผลิตไฟฟ้าจากพลังงานแสงอาทิตย์
ส่งเสริมการติดตั้งระบบเซลล์แสงอาทิตย์บนหลังคาอาคารสิ่งปลูกสร้าง
โดยมีกฎหมายซื้อคืนไฟฟ้าจากผู้ผลิตไฟฟ้าด้วยเซลล์แสงอาทิตย์
ทำให้ตลาดผู้ใช้ในประเทศเยอรมันมีการขยายตัวอย่างมาก บริษัท เอกรัฐโซล่าร์ จำกัด
ได้รับคำสั่งซื้อจากลูกค้าเยอรมันเป็นจำนวนมาก หากลูกค้าดังกล่าวมีการยกเลิกคำสั่งซื้อ
หรือรัฐบาลเยอรมันลดการสนับสนุนการผลิตไฟฟ้าจากพลังงานแสงอาทิตย์ลง
จะทำให้มีผลกระทบรายได้ของบริษัท เอกรัฐโซล่าร์ จำกัด อย่างมีนัยสำคัญ
แต่เนื่องจากนโยบายในการสนับสนุนได้ออกมาเป็นกฎหมายที่ชัดเจน การยกเลิกกฎหมายทำได้ยาก
และบริษัท เอกรัฐโซล่าร์ จำกัดเอง ได้มีการขยายกลุ่มลูกค้าออกไปในประเทศอื่นๆ เช่น
สวิสเซอร์แลนด์ อิตาลี ฝรั่งเศส และสเปน
ซึ่งได้มีคำสั่งซื้อเข้ามาและมีการทำข้อตกลงซื้อขายในระยะยาวกับกลุ่มลูกค้าดังกล่าวตลอดทั้งปี 2552

3. ความเสี่ยงด้านการเงิน

1.  ความเสี่ยงจากความผันผวนของอัตราดอกเบี้ย

บริษัทฯ มีความเสี่ยงจากอัตราดอกเบี้ยเกิดจากความผันผวนของอัตราดอกเบี้ยในตลาด
เนื่องจากบริษัทฯ มีเงินฝากธนาคาร และมีวงเงินสินเชื่อจากธนาคารพาณิชย์
โดยธนาคารได้กำหนดอัตราดอกเบี้ยต่างๆ ตามลักษณะและวัตถุประสงค์ของวงเงินที่ใช้ ดังนี้

1. วงเงินกู้ยืม คิดอัตราดอกเบี้ยในอัตรา MLR ต่อปี

2. วงเงินเลตเตอร์ออฟเครดิต และหรือ ทรัสต์รีซีทส์ และหรือ
เงินกู้ยืมระยะสั้นหรือวงเงินหนังสือค้ำประกัน
โดยหากเงินกู้เป็นสกุลเงินบาทคิดอัตราดอกเบี้ยในอัตรา MOR ต่อปี
และหากเงินกู้เป็นสกุลเงินตราต่างประเทศธนาคารจะกำหนดอัตราดอกเบี้ย SIBOR หรือ LIBOR
จากอัตราสูงสุดที่เสนอให้กู้หรือตามแต่ธนาคารจะพิจารณากำหนดในแต่ละครั้ง
ในวันก่อนหน้าวันเริ่มต้นของงวดเวลาดอกเบี้ยในแต่ละงวด 2 วันทำการ
ทำให้บริษัทฯมีความเสี่ยงจากความผันผวนของอัตราดอกเบี้ยซึ่งอาจเปลี่ยนแปลงขึ้นหรือลงตามสภาวะตลาด
ซึ่งกรณีที่อัตราดอกเบี้ยได้ปรับตัวสูงขึ้นจะทำให้บริษัทฯ
มีภาระที่จะต้องจ่ายชำระดอกเบี้ยในจำนวนที่สูงขึ้น
โดยบริษัทฯมิได้ใช้ตราสารอนุพันธ์ทางการเงินเพื่อป้องกันความเสี่ยงดังกล่าว

  3.2 ความเสี่ยงจากความผันผวนของอัตราแลกเปลี่ยน

บริษัทฯ มีการสั่งซื้อวัตถุดิบเพื่อผลิตหม้อแปลงไฟฟ้าระบบจำหน่ายจากต่างประเทศ เช่น
เหล็กซิลิคอน(Silicon Steel) Coil Cast Resin เป็นต้น รวมทั้งบริษัท เอกรัฐโซล่าร์
จำกัดซึ่งดำเนินธุรกิจผลิตแผงเซลล์แสงอาทิตย์ ต้องนำเข้าวัตถุดิบหลัก คือ เซลล์แสงอาทิตย์
รวมทั้งวัตถุดิบในการผลิตอื่นๆอีกบางชนิดจากต่างประเทศ
ซึ่งการเสนอราคาและการชำระเงินค่าวัตถุดิบจะใช้เงินเหรียญสหรัฐและเงินยูโรเป็นหลัก
ในขณะที่รายได้จากการจำหน่ายสินค้าส่วนใหญ่จะเป็นเงินบาท
ซึ่งบริษัทฯและบริษัทย่อยได้มีการทำสัญญาป้องกันความเสี่ยงไว้ โดยบริษัทฯ
ได้ขอวงเงินสัญญาป้องกันความเสี่ยงด้านอัตราแลกเปลี่ยน จำนวน 3.1 ล้านเหรียญสหรัฐ
จากธนาคารพาณิชย์แห่งหนึ่งและมีการติดตามดูอัตราแลกเปลี่ยนอย่างใกล้ชิด
พร้อมทั้งพิจารณาถึงปัจจัยอื่นๆ ที่เกี่ยวข้อง เพื่อลดความเสี่ยงจากความผันผวนของอัตราแลกเปลี่ยน
และเพิ่มประสิทธิภาพในการบริหารการเงิน

  4. ความเสี่ยงเนื่องจากปัจจัยทางเศรษฐกิจและการเมือง

ปัจจัยสำคัญที่มีผลกระทบต่อการทำธุรกิจโดยรวมของประเทศในขณะนี้คือผลกระทบจากเศรษฐกิจโลกและวิกฤตการเมืองไทย
ในปี 2551 เกิดวิกฤตการเงินจากประเทศสหรัฐอเมริกา ส่งผลกระทบอย่างรุนแรงไปทั่วโลก
เงินลงทุนเกือบทั้งหมดถูกดึงกลับ ความไม่มั่นใจในสถานการณ์ทำให้การลงทุนในโครงการต่างๆ
ถูกระงับ ทั้งในระยะสั้น และระยะปานกลาง ทั้งยังมีผลกระทบต่อการดำเนินธุรกิจต่างๆ
โดยเฉพาะอย่างยิ่ง ด้านการส่งออก และการบริโภคในประเทศ ซึ่งคาดว่าจะส่งผลกระทบรุนแรง
ซึ่งคาดว่าจะส่งผลกระทบต่อเนื่องไปอีกระยะหนึ่ง
ประกอบกับปัญหาการเมืองของประเทศไทยอาจส่งผลกระทบต่อความเชื่อมั่นในการลงทุนของนักลงทุนต่างชาติ
ซึ่งอาจกระทบถึงอันดับความน่าเชื่อถือในการลงทุนของประเทศไทย
นอกจากนี้ยังส่งผลกระทบถึงรายได้จากการท่องเที่ยวที่จะทำให้ธุรกิจบริการต่างๆ
ที่เกี่ยวข้องเสียหาย และมีอัตราการว่างงานที่สูงขึ้น
ซึ่งทั้งหมดนี้จะส่งผลกระทบทำให้กำลังซื้อในระบบลดลงอย่างมาก

จากปัจจัยดังกล่าวข้างต้น ผลกระทบที่เกิดขึ้นจะกระทบต่อการดำเนินธุรกิจของบริษัทฯ
เนื่องจากการเจริญเติบโตทางเศรษฐกิจในปี 2552 จะอยู่ในเกณฑ์ต่ำ ดังนั้น บริษัทฯ
จึงได้เตรียมกลยุทธ์เพื่อรองรับภาวะดังกล่าว
โดยการพยายามเพิ่มการจำหน่ายสินค้าไปในช่องทางต่างประเทศ และโครงการของภาครัฐเพิ่มขึ้น
รวมทั้งปรับปรุงประสิทธิภาพ เพื่อให้มีความสามารถในการแข่งขันสูงขึ้น อย่างไรก็ตาม
แม้ว่าปัจจัยทางเศรษฐกิจและการเมืองดังกล่าวจะส่งผลกระทบต่อธุรกิจ แต่เนื่องจากบริษัทฯ
ยังคงมีปัจจัยพื้นฐานที่แข็งแกร่ง ประกอบกับโครงสร้างพื้นฐานของประเทศมั่นคง
และภาครัฐได้มีมาตรการกระตุ้นเศรษฐกิจ บริษัทฯ จึงคาดว่าการดำเนินธุรกิจของบริษัทฯ
คงจะได้รับผลกระทบไม่มากนัก